Diari Oficial de la Generalitat Valenciana


Sumari del DOGV 2256, del 29-04-1994 (1994/831269)

ORDRE de 30 de març de 1994, de la Conselleria de treball i Afers Socials, per la qual es convoquen per a 1994 les ajudes i subvencions destinades al foment d'activitats, programes i projectes de cooperació al desenvolupament que realitzen les organitzacions no governamentals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/30/(6)/dof/vci/html**

### Dades del document

Número de DOGV
:   2256

Data del DOGV
:   29-04-1994

Secció del DOGV
:   DISPOSICIONS GENERALS

Número del document
:   1994/831269


Data del document
:   30-03-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 30 de març de 1994, de la Conselleria de Treball i Afers Socials, per la qual es convoquen per a 1994 les ajudes i subvencions destinades al foment d'activitats, programes i projectes de cooperació al desenvolupament que realitzen les organitzacions no governamentals. [94/2435]  
Les Corts Valencianes aprovaren el 1989 una línia d'ajudes per a la cooperació amb els països en vies de desenvolupament, línia que es va enquadrar operativament en els pressupostos ordinaris de la Conselleria de Treball i Afers Socials.  
Des d'aleshores, a proposta del Govern Valencià, les Corts han ratificat aquesta voluntat incrementant la seua aportació a la solidaritat amb els pobles més desfavorits i s'uneix així a l'esforç comú dels països i regions més avançades i sensibilitzades entorn a la interdependència nord-sud.  
En el disseny del Programa de Cooperació i Solidaritat Nord-Sud de la Generalitat Valenciana s'ha consolidat com una de les polítiques més clares i fermes, la de donar suport i estimular la tasca que realitzen les organitzacions no governamentals en les seues activitats de cooperació al desenvolupament, mitjançant la convocatòria d'ajudes i subvencions, a més d'altres actuacions en matèria de sensibilització i de formació, que constitueix un percentatge consolidat respecte del total del pressupost del programa de cooperació.  
La Comissió Executiva per a l'Aplicació del Programa de Cooperació amb Països en Vies de Desenvolupament, creada pel Decret 48/1989, de 4 d'abril, del Consell de la Generalitat Valenciana, basant-se en la política seguida i en l'experiència acumulada aquests darrers anys, ha considerat renovar per a enguany la convocatòria amb criteris que pretenen objectivar les prioritats per a la selecció dels projectes beneficiaris de subvenció, així com garanties i altres aportacions de caràcter tècnic que facilitaran el seguiment dels projectes subvencionats.  
Aquesta ordre té, per tant, per objecte, atendre una convocatòria a què es poden acollir les organitzacions no governamentals amb presència en la Comunitat Valenciana que pretenen desenvolupar activitats de cooperació internacional amb països en vies de desenvolupament.  
Per això, i fent ús de les facultats que em confereix la Llei 5/1983, de 30 de desembre, del Govern Valencià  
ORDENE:  
Article primer  
Es convoquen ajudes i subvencions a organitzacions no governamentals espanyoles per a la realització i foment d'activitats de cooperació internacional al desenvolupament.  
L'import màxim destinat a aquestes ajudes serà de 53.650.711 de pessetes, que seran finançades amb càrrec a la línia pressupostària 702/000/94 {REF Cooperació Internacional}, aplicació pressupostària 96.22.461.65.8 i 97.578.828 de pessetes, que seran finançats amb càrrec a la línia pressupostària 402/000/94 {REF Cooperació Internacional}, aplicació pressupostària 46.36.786.47.9 (Total de 34.406.725 de pessetes), dels crèdits de la Conselleria de Treball i Afers Socials consignats en els Pressupostos de la Generalitat Valenciana per a 1994.  
Article segon  
A través de les ajudes destinades a accions de cooperació al desenvolupament es persegueixen, entre d'altres, la consecució dels objectius següents:  
a) Donar suport als països del tercer món en la consecució d'un desenvolupament sostingut, mitjançant la realització de projectes que permeten mobilitzar els seus recursos endògens.  
b) Fomentar el desenvolupament integral de la zona en què materialitze l'ajuda.  
c) Contribuir a l'autoproveïment de les necessitats bàsiques en aquelles zones més necessitades en els països menys desenvolupats.  
d) Creació de riquesa i llocs de treball en països en vies de desenvolupament.  
e) Impulsar la participació personal dels beneficiaris, el desenvolupament dels projectes cofinançats com a garantia i la seua viabilitat futura.  
f) Afavorir els sectors de població en condicions objectives més desfavorables, com les dones i la infància.  
g) Contribuir a la millora de les condicions de l'hàbitat i del medi ambient.  
h) Estrènyer les relacions de la Comunitat Valenciana de tots els seus interlocutors socials, polítics i econòmics amb els països en desenvolupament.  
i) Consolidar i fomentar la iniciativa de les organitzacions no governamentals com a via per a l'enfortiment de la societat civil i de sensibilització per a la societat valenciana.  
Article tercer  
Es consideraran criteris prioritaris per a la concessió d'ajudes i subvencions en aquesta convocatòria, els següents:  
- Ubicació espacial dels projectes que s'hauran de referir a les àrees geogràfiques definides com a prioritàries pel Programa de Cooperació i Solidaritat Nord-Sud, és a dir, a països iberoamericans i Magrib, amb especial referència, respecte als primers, dels països centreamericans.  
- Actuacions complementàries de projectes mampresos o de pròxima execució en zones on es desenvolupen projectes amb èxit finançats per la Generalitat Valenciana.  
- Projectes presentats en forma de consorcis o d'actuacions conjuntes d'organitzacions no governamentals, amb el fi de contribuir a la coordinació dels esforços en favor del desenvolupament i de concentrar les ajudes de forma que aquestes resulten més efectives.  
- Projectes presentats per les organitzacions no governamentals amb els requisits anteriors i que siguen cofinançats pels municipis de la Comunitat Valenciana.  
- Projectes sanitaris, infrastructures bàsiques i productives que incloguen capacitació i formació dels beneficiaris.  
- Projectes que requeresquen una participació estreta i directa dels beneficiaris últims de l'ajuda i que perseguesquen el desenvolupament integral del lloc on es materialitze el projecte, en especial dels sectors més desfavorits de la població.  
Article quart  
Per poder concórrer a les ajudes i subvencions, les organitzacions no governamentals hauran de complir els següents requisits:  
a) Tenir com a fins institucionals la realització d'activitats de cooperació al desenvolupament i foment de la solidaritat entre els pobles.  
b) Estar constituïdes vàlidament com a associacions o fundacions d'acord amb el dret.  
c) No perseguir fins de lucre o comercials ni dependre econòmicament o institucionalment d'entitats lucratives.  
d) Tenir domicili social o representació permanent en la Comunitat Valenciana.  
Article cinquè  
Per tenir accés al cofinançament dels projectes presentats s'hauran de complir els següents requisits:  
a) Ser cofinançats almenys un 20% per recursos aliens a l'ajuda prestada per la Generalitat Valenciana. L'ajuda de la Generalitat Valenciana podrà assolir fins el 80% del cost total del projecte, incloses les despeses administratives i de gestió, que no podran superar el 10% d'aquest cost.  
b) Ser directa i productiva la participació dels beneficiaris en el seu desplegament i execució.  
c) Consistir en accions amb una repercussió pràctica i quantificable en la satisfacció de les necessitats bàsiques dels sectors de població o zones més desfavorides dels països subdesenvolupats.  
Article sisè  
Les organitzacions no governamentals que concorreguen a aquesta convocatòria hauran de presentar la següent documentació d'acord amb el formulari d'identificació del projecte que figura en l'annex I:  
a) Instància en què es continga la petició concreta de les quantitats que se sol·liciten acompanyada del programa o projecte amb les accions que es pretenguen executar i on constarà com a mínim les dades relatives a:  
1. Títol del projecte.  
2. País beneficiari i localització detallada.  
3. Durada.  
4. Sector de la cooperació.  
5. Antecedents i origen del projecte.  
6. Beneficiaris.  
7. Contrapart local o entitat receptora.  
8. Justificació i descripció del problema origen del projecte.  
9. Objectius i resultats proposats.  
10. Activitats previstes (cronograma i descripció de cadascuna d'elles).  
11. Cost i finançament, incloent-hi les aportacions locals.  
12. Mitjans materials.  
13. Personal contractat i origen d'aquest.  
14. Indicadors i mètodes d'avaluació previstos.  
15. Totes les dades que valguen per valorar la viabilitat tècnica sòcio-cultural i econòmica del projecte.  
b) Memòria de la institució corresponent a 1993.  
c) Document acreditatiu de la seua legalització, inscripció en el registre d'associacions o de fundacions, si escau, còpia dels estatuts, fotocòpia de la targeta d'identificació fiscal i representativitat del sol·licitant.  
d) Documentació acreditativa d'estar al corrent en les cotitzacions a la Seguretat Social i en les obligacions tributàries.  
e) Declaració on es faça constar el compromís per part de l'organització no governamental que sol·licita la subvenció, d'aportar la diferència entre el cost total del projecte i l'ajuda obtinguda, bé directament o per finançament de tercers.  
f) Declaració on s'explicite el compromís de l'organització sol·licitant de consultar a la Generalitat a Valenciana tota acció que pogués resultar contradictòria amb els interessos nacionals o amb la política exterior d'Espanya respecte al país en què s'execute el projecte.  
Article setè  
La Conselleria de Treball i Afers Socials tramitarà els expedients i podrà, segons que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerir l'entitat sol·licitant perquè repare o complete la documentació presentada.  
Article vuitè  
La Comissió Executiva per a l'Aplicació del Programa de Cooperació amb Països en Vies de Desenvolupament procedirà a la selecció i valoració dels projectes i de les sol·licituds presentats, amb deliberació prèvia, on es podrà demanar la presència o l'aportació d'aquells departaments, entitats o experts que segons l'índole del projecte o programa així ho aconsellen.  
Article novè  
El conseller de Treball i Afers Socials, a proposta de la Comissió Executiva per a l'Aplicació del Programa de Cooperació amb els Països en Vies de Desenvolupament, dictarà l'oportuna resolució concedint en tot o en part, o denegant, la sol·licitud formulada, i quedarà subjecta la concessió de l'ajuda o subvenció, a més dels requisits genèrics i específics assenyalats en aquesta Ordre, a l'existència de crèdit pressupostari previ. En la resolució de concessió d'ajuda o subvenció constarà la modalitat i la forma de pagament de la dotació concedida.  
Article deu  
Les entitats que resulten adjudicatàries d'alguna de les subvencions o ajudes a què es refereix aquesta ordre, estaran obligades a presentar la justificació de la despesa de manera fefaent en el termini de dos mesos des de la finalització del termini previst per a l'execució de l'activitat, programa o projecte subvencionats i el còmput, al seu torn, s'iniciarà en el moment en què s'efectuarà el pagament de la subvenció. En tot cas, haurà de presentar juntament amb els escaients justificants de la despesa, un informe final del projecte o programa realitzat.  
Article onze  
El règim econòmic de la subvenció i les obligacions de l'entitat beneficiària seran els establerts en la Llei de Pressupostos de la Generalitat Valenciana per a 1994; els pagaments s'efectuaran en la forma establerta en l'Acord de data 7 de març de 1994, del Consell de la Generalitat Valenciana.  
Article dotze  
Les justificacions que es presenten hauran d'incloure certificacions en les quals conste la realització dels objectius aconseguits en relació amb els consignats en la sol·licitud de subvenció, còpia dels contractes i de les nòmines firmades pels cooperants o persones que hauran participat en les activitats programades o projectes, justificants de la Seguretat Social i factures acreditatives amb l'escaient rebut concorde amb les partides sol·licitades.  
Les entitats beneficiàries d'ajudes i subvencions hauran de tornar l'import de les quantitats rebudes si la despesa no es dugués a cap per qualsevol raó, si no es justifiqués fefaentment o que es modificaren substancialment les activitats o programes subvencionats sense autorització amb prèvia audiència als interessats. En el cas que els pagaments no hagueren estat efectius i que es donaren les circumstàncies assenyalades, s'hi disposarà la minorització o l'anul·lació de l'ajuda.  
Article tretze  
Si els projectes beneficiats per les subvencions regulades en aquesta convocatòria generen ingressos, aquests s'hauran de reinvertir en les mateixes àrees d'actuació regulades en el programa, i se'n donarà compte a la Generalitat Valenciana, tret que l'organització propose la seua aplicació a altres fins socials lligats al projecte i que així siga aprovat per l'òrgan convocant.  
Article catorze  
La realització i gestió dels projectes subvencionats podran ser verificats en qualsevol moment per responsables de la Generalitat Valenciana o per les persones o entitats que aquesta designe. Amb aquesta finalitat, l'organització no governamental haurà de facilitar l'accés d'aquestes al lloc d'actuació, així com als llibres i documents justificatius escaients.  
Article quinze  
El termini de presentació de sol·licituds finalitzarà al mes de la seua publicació al Diari Oficial de la Generalitat Valenciana.  
DISPOSICIÓ FINAL  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 30 de març de 1994  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI